**Ministru kabineta noteikumu projekta „Grozījumi Ministru kabineta 2004.gada 30.novembra noteikumos Nr.977 „Noteikumi par biedrību un nodibinājumu pārstāvju izvirzīšanu un iekļaušanu Sabiedriskā labuma komisijā”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts „Grozījumi Ministru kabineta 2004.gada 30.novembra noteikumos Nr.977 „Noteikumi par biedrību un nodibinājumu pārstāvju izvirzīšanu un iekļaušanu Sabiedriskā labuma komisijā”” (turpmāk – Projekts) izstrādāts, pamatojoties uz Sabiedriskā labuma organizāciju likuma 6.panta piekto daļu un saskaņā ar Ministru kabineta 2010.gada 21.decembra protokola Nr.74 71.§, 5.punktā Kultūras ministrijai doto uzdevumu līdz 2011.gada 1.jūlijam izstrādāt un noteiktā kārtībā iesniegt izskatīšanai Ministru kabinetā nepieciešamos tiesību aktu projektus par grozījumiem attīstības plānošanas dokumentos un ārējos normatīvajos aktos, kas nepieciešami pārņemto funkciju un uzdevumu izpildes nodrošināšanai. |
| 2. | Pašreizējā situācija un problēmas | Saskaņā ar Ministru kabineta 2010.gada 7.decembra protokolu Nr.71 44.§ Kultūras ministrija no 2011.gada 1.janvāra ir atbildīga par valsts politikas izstrādi sabiedrības integrācijas jomā, kā arī tās īstenošanas organizēšanu un koordinēšanu. Pamatojoties uz minēto, Kultūras ministrija ar 2011.gada 1.janvāri pārņēma Ministru kabineta 2004.gada 30.novembra noteikumu Nr.977 „Noteikumi par biedrību un nodibinājumu pārstāvju izvirzīšanu un iekļaušanu Sabiedriskā labuma komisijā” (turpmāk – noteikumi) koordināciju.Kultūras ministrija, organizējot Sabiedriskā labuma komisijas locekļu atlases konkursus saskaņā ar noteikumiem, ir konstatējusi, ka tie satur atsevišķas nepilnības, kas apgrūtina konkursa organizēšanu vai neļauj to veikt pietiekami efektīvi. Piemēram, saskaņā ar esošo noteikumu redakciju, gadījumos, kad konkursā piedalās seši vai mazāk pretendenti, tiek apstiprināti visi pretendenti, kas tika atbalstīti pirmajā konkursa kārtā, neatkarīgi no otrajā konkursa kārtā saņemtā vērtējuma punktu skaita. Tāpat, ja rodas nepieciešamība novadīt atkārtotu konkursu, lēmums par atbalstāmām personām tiek atsevišķi pieņemts pirmajā un atsevišķi atkārtotajā konkursā, tādējādi neļaujot izvēlēties labākos pretendentus, salīdzinot pirmā un atkārtotā konkursa rezultātus.Nav pietiekami skaidri formulēti vērtēšanas kritēriji un piešķiramo punktu atbilstība konkrētām prasībām. Konkursa izsludināšanas noteikumi neļauj pagarināt pieteikšanās termiņu gadījumos, kad nav saņemts pietiekams iesniegumu skaits. Vērtēšanas komisijā, kuras uzdevums ir atlasīt NVO pārstāvjus darbam Sabiedriskā labuma komisijā, nav pārstāvēti speciālisti, kas pietiekami labi pārzina NVO jomu un tās specifiku. Tā kā viena gada laikā biedrības vai nodibinājuma pārstāvis nevar gūt pietiekamu pieredzi, ir nepieciešami grozījumi atbilstības vērtēšanas kritērijos, paredzot darbības NVO sektorā termiņa pagarināšanu. Noteikumos ietvertā prasība biedrībai vai nodibinājumam, kas izvirza savu pārstāvi Sabiedriskā labuma komisijai, par nodokļu parādu neesamību pilnā pēdējā pārskata gada laikā ir daudz stingrāka nekā, piemēram, komersantiem noteiktās prasības, lai pretendētu uz valsts pasūtījumu. Parasti šāda prasība par nodokļu parādu neesamību attiecas uz konkursa izsludināšanas vai norises dienu.Noteikumos nav paredzēts, ka lēmumu pieņemšanai ir nepieciešams nodrošināt kvorumu.Noteikumu tekstā ir neaktuāls Tiesībsarga biroja nosaukums (Valsts Cilvēktiesību birojs). |
| 3. | Saistītie politikas ietekmes novērtējumi un pētījumi | Projekts šo jomu neskar. |
| 4. | Tiesiskā regulējuma mērķis un būtība | Projekts deleģē noteikumu koordināciju Kultūras ministrijai.Projekts izstrādāts, lai padarītu efektīvāku Sabiedriskā labuma komisijas locekļu kandidātu atlases un izvērtēšanas procedūru. Projekts paredz konkretizēt prasības, kas tiek izvirzītas Sabiedriskā labuma komisijas locekļu kandidātiem, kā arī precizēt un papildināt vērtēšanas kritērijus, kas ļaus precīzāk izvērtēt kandidāta atbilstību Sabiedriskā labuma komisijas locekļa amatam. Gadījumos, kad atlases konkursam piesakās mazāk par sešiem pretendentiem, tiek paredzēta iespēja pagarināt pieteikšanās termiņu. Projekts paredz iespēju gadījumos, kad konkursa rezultātā netiek atlasīti seši locekļi, pieņemt gala lēmumu par atbalstāmajiem kandidātiem pēc atkārtotā konkursa, tādējādi nodrošinot labāko pretendentu apstiprināšanu. Lai izveidotu konkursa komisiju, kuras sastāvā būtu pārstāvēts arī nevalstisko organizāciju sektors un tādējādi paaugstinātu tās kompetenci, tiek paredzēts iekļaut tajā Nevalstisko organizāciju un Ministru kabineta sadarbības memoranda īstenošanas padomes izvirzīto pārstāvi, kas nodrošinās konkursa komisiju ar kompetentu viedokli par jautājumiem, kas saistīti ar NVO specifiku.Ar mērķi izvairīties no nepamatotas administratīvās slodzes paaugstināšanas Projekts paredz no konkursa komisijas izslēgt Izglītības un zinātnes ministrijas pārstāvi, ko Izglītības un zinātnes ministrija ir atbalstījusi. Līdz ar grozījuma veikšanu vērtēšanas komisijā tiks pārstāvētas trīs, nevis četras Sabiedriskā labuma likuma 2.pantā nosauktās sabiedriskā labuma darbības jomas. Kopā minētajā likuma pantā ir nosauktas divpadsmit sabiedriskā labuma darbības jomas. Lai piesaistītu biedrību un nodibinājumu pārstāvjus ar pietiekamu pieredzi, atbilstības kritērijos biedrības vai nodibinājuma pastāvēšanas termiņš, kā arī biedrības vai nodibinājuma pārstāvja darba nevalstiskajā sektorā termiņš tiek palielināts līdz diviem gadiem.Lai atvieglotu dalību konkursā tām organizācijām, kurām konkursa izsludināšanas brīdī nav nodokļu parādu, tiek atcelta prasība par nodokļu parādu neesamību pēdējā gada garumā. Regulējums atbilst pieņemtai praksei arī publiskajos iepirkumos.Ņemot vērā, ka konkursa komisijai var nākties pieņemt lēmumus balsojot, jānodrošina, lai komisijas sēdēs piedalās vismaz trīs no pieciem komisijas locekļiem.Noteikumu projektā tiek precizēts Tiesībsarga biroja nosaukums. |
| 5. | Projekta izstrādē iesaistītās institūcijas | Kultūras ministrija. |
| 6. | Iemesli, kādēļ netika nodrošināta sabiedrības līdzdalība | Projekts tiek saskaņots ar Nevalstisko organizāciju un Ministru kabineta sadarbības memoranda īstenošanas padomi, kurā ir plaši pārstāvētas sabiedrības intereses. Plašāka sabiedrības līdzdalība netika nodrošināta, jo Projekts neierobežo un nesašaurina personu tiesības, bet precizē esošos noteikumus par sabiedrības iespēju piedalīties Sabiedriskā labuma komisijā.  |
| 7. | Cita informācija | Nav |
|  **II. Tiesību akta projekta ietekme uz sabiedrību** |
| 1. | Sabiedrības mērķgrupa | Nevalstisko organizāciju, kas piesakās sabiedriskā labuma organizāciju statusa saņemšanai, biedri. No 2004.gada līdz 2011.gada oktobrim sabiedriskā labuma organizācijas statusu ir saņēmuši vairāk kā 1700 biedrību, nodibinājumu, reliģisku organizāciju un to iestāžu. Statistika par minēto organizāciju biedru skaitu nav pieejama. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Sabiedriskā labuma komisijas locekļu atlases konkursa komisijas locekļi (3 valsts pārvaldes iestāžu, Ministru kabineta sadarbības memoranda īstenošanas padomes un tiesībsarga pārstāvji), Tieslietu ministrija (Kultūras ministrija pārņem no Tieslietu ministrijas Sabiedriskā labuma komisijas locekļu atlases organizēšanas uzdevumu). |
| 3. | Tiesiskā regulējuma finansiālā ietekme | Projekts šo jomu neskar. |
| 4. | Tiesiskā regulējuma nefinansiālā ietekme | Tiesiskais regulējums nerada jaunas tiesības vai pienākumus galvenajai mērķa grupai. Projekts deleģē noteikumu koordināciju Kultūras ministrijai. |
| 5. | Administratīvās procedūras raksturojums | Projekts šo jomu neskar. |
| 6. | Administratīvo izmaksu monetārs novērtējums | Projekts šo jomu neskar. |
| 7. | Cita informācija | Nav |

*Anotācijas III, IV, V un VI sadaļa – projekts šīs jomas neskar.*

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Kultūras ministrija, Finanšu ministrija, Valsts kanceleja, Tiesībsarga birojs. |
| 2. | Projekta izpildes ietekme uz pārvaldes funkcijām | Sakarā ar to, ka Projekts deleģē noteikumu koordināciju Kultūras ministrijai, turpmāk Sabiedriskā labuma komisijas locekļu atlasi organizēs Kultūras ministrija, nevis Tieslietu ministrija. Citas pārvaldes funkcijas netiek paplašinātas vai sašaurinātas. |
| 3. | Projekta izpildes ietekme uz pārvaldes institucionālo struktūru. Jaunu institūciju izveide | Projekts šo jomu neskar. |
| 4. | Projekta izpildes ietekme uz pārvaldes institucionālo struktūru. Esošu institūciju likvidācija | Projekts šo jomu neskar. |
| 5. | Projekta izpildes ietekme uz pārvaldes institucionālo struktūru. Esošu institūciju reorganizācija | Projekts šo jomu neskar. |
| 6. | Cita informācija | Nav |

Kultūras ministre Ž.Jaunzeme – Grende

 Vīza: Valsts sekretāra p.i. U.Lielpēteres

23.01.12. 13:00

1066

A.Rostovceva

Tālr. 67330213, fakss 67330293

Aleksandra.Rostovceva@km.gov.lv